Фэеплъымрэ щIыхьымрэ я илъэсым хуэгъэпсауэ
УФ-м ЕгъэджэныгъэмкIэ и министерствэм къыхилъхьауэ, нэгъабэ и дыгъэгъазэм и кIэухым къыщыщIэдзауэ 2020 гъэм и мазаери хиубыдэу ди къэра-лым хыхьэ щIыналъэхэм щрагъэкIуэкI «Зи пIалъэр зэи имыкI» («Без срока давности») тхыгъэ зэпеуэр. Фэеплъымрэ щIыхьымрэ я илъэсым, 2020 гъэм, хуэгъэпса сочиненэхэр ятхынущ курыт школхэм щеджэ ныбжьыщIэхэм.
Зэпеуэм хэтынущ 5 — 11-нэ классхэм щIэсхэр. Тхыгъэ лэжьыгъэм абыхэм щызэпкърахынущ 1941 — 1945 гъэхэм екIуэкIа Хэку зауэшхуэм ди къэралым и цIыхухэм щызэрахьа лIыгъэр къызыхэщыж темэ зыбжанэ. Апхуэдэхэщ мыхэр:
— Хэку зауэшхуэм и илъэсхэр ди къалэм (къуажэм) и тхыдэм къызэрыхэнар;
— Ди жылэм (школым) Хэку зауэшхуэм и музей къызэрыщызэIуахам теухуауэ;
— Хэку зауэшхуэм хэта, фронтым и щIыбагъ къыдэта ди лъахэгъухэм зэрахьа лIыгъэр;
— Ди тхакIуэхэм (усакIуэхэм) я творчествэм Хэку зауэшхуэм и лъэхъэнэр къызэрыхэщыжыр;
— Хэку зауэшхуэм и илъэсхэм ятха е абы хуэгъэпсауэ иужькIэ къагъэщIа макъамэхэр, уэрэдхэр, ятха тхылъхэр, траха художественнэ, документальнэ фильмхэр;
— Хэку зауэшхуэм теухуа хъыбархэр зэхуэзыхьэсыж ныбжьыщIэ къэлъыхъуакIуэ гупхэм я лэжьыгъэр.
Зэпеуэр IыхьитIу зэщхьэщыхауэ екIуэкIынущ — щIыналъэ Iыхьэрэ къэралпсо Iыхьэу. Япэм къызэщIеубыдэ 2019 гъэм и дыгъэгъазэ — 2020 гъэм и щIышылэ мазэхэр. Абы нэхъыфIу къыщалъыта тхыгъэхэр хэтынущ етIуанэ Iыхьэм. А Iуэхум хухахащ 2020 гъэм и мазае мазэ псор. Иужьрей зэпеуэм щытекIуауэ къалъытэнущ сочиненэ нэхъыфI дыдэу 8-р зи къалэмыпэм къыпыкIа школакIуэхэр. Ахэр Москва щагъэлъэпIэнущ, щIыхь тхылъхэр, фэеплъ саугъэтхэр къратынущ, я тхыгъэхэр зэрыт тхылъи иужькIэ къыдагъэкIынущ. КъищынэмыщIауэ, а школакIуэхэм балигъ зырыз я гъусэу Iэмал яIэнущ ТекIуэныгъэ Иным хуэгъэпса пэкIум Москва и Ут Плъыжьым щыхэтыну.
Зэпеуэм теухуа хъыбархэм щыгъуазэ зыщыхуэфщI хъунущ schmonkbr@yandex.ru республикэ сайтым.
КЪАРДЭН Тамбий.
